РЕПУБЛИКА СРБИЈА

НАРОДНА СКУПШТИНА

Одбор за привреду, регионални развој,

трговину, туризам и енергетику

10 Број 06-2/70-23

3. април 2023. године

Б е о г р а д

З А П И С Н И К

ОСМЕ СЕДНИЦЕ ОДБОРА ЗА ПРИВРЕДУ, РЕГИОНАЛНИ РАЗВОЈ, ТРГОВИНУ, ТУРИЗАМ И ЕНЕРГЕТИКУ, ОДРЖАНЕ 31. МАРТА 2023. ГОДИНЕ

Седница је почела у 12,13 часова.

Седници је председавао мр Дејан Раденковић, председник Одбора.

Поред председавајућег, седници су присуствовали: др Александра Томић, заменик председника Одбора, Верољуб Арсић, др Живан Бајић, Зоран Томић, Тијана Давидовац, мр Нинослав Ерић, Далибор Јекић, Зоран Сандић, Ђорђе Станковић, Миодраг Гавриловић, Зоран Зечевић и Небојша Зеленовић, чланови Одбора.

Седници је присуствовао Угљеша Марковић (заменик одсутног члана Одбора Снежане Пауновић).

Седници нису присуствовали чланови Одбора: Павле Грбовић, Драгомир Карић и Живота Старчевић, нити њихови заменици.

Седници су, на позив председника, из Министарства рударства и енергетике присуствовали: Јована Јоксимовић, помоћник министра за Сектор међународне сарадње и европских интеграција, Драгиша Лазаревић директор Управе за резерве енергената, Милан Алексић, помоћник министра за електроенергетику, Иван Јанковић, помоћник министра за рударство и геологију, Милан Мацура, помоћник министра за енергетску ефикасност, Вељко Ковачевић, посебни саветник министра, Вељко Стаменковић, секретар Министарства и Раде Мрдак, саветник министра за обновљиве изворе енергије.

На предлог председника, Одбор је једногласно утврдио следећи

Д н е в н и р е д

1. Разматрање Информације о раду Министарства рударства и енергетике за период октобар-децембар 2022. године (10 број 02-2135/22-2 од 14. фебруара 2023. године).

Пре разматрања тачака утврђеног дневног реда, Одбор је већином гласова (12 "за" и 2 "није гласало") усвојио записнике Четврте, Пете и Шесте седнице Одбора.

**Прва тачка: Разматрање Информацијe о раду Mинистарства рударства и енергетике за период октобар-децембар 2022. године (10 број 02-2135/22 од 14. фебруара 2023. године)**

У уводним напоменама, Вељко Стаменковић, секретар Министарства рударства и енергетике, истакао је да су рударство и енергетика као и производња електричне енергије, основни фактори за управљање економским процесима у држави. У 2021. години је дошло до поремећаја у раду енергетског система у делу производње угља и производње електричне енергије. Главни циљ је енергетска независност по најнижој цени за грађане и привреду. Због тога се ради на повећању капацитета електричне енергије, на повећању броја рута и снабдевача енергентима и спровођењу енергетске транзиције ради очувања енергетског система и сигурности снабдевања. Ради се на унапређењу законске регулативе како би се омогућило повећање капацитета за производњу електричне енергије из обновљивих извора енергије и њихову одрживу интеграцију у електроенергетски систем уз очување сигурносног снабдевања. Ради се на реализацији новог Блока у Термоелектрани Костолац Б, на изградњи гасне интерконекције Србија – Бугарска, на изградњи Tрансбалканског коридора и на повећању енергетске ефикасности субвенцијама за грађане, школе, болнице, вртиће и општине. Ради се на едукацији грађана о значају штедње електричне енергије кроз одређене активности. У циљу јачања и побољшања нормативног амбијента који утиче на стандард грађана донета је Уредба о енергетски угроженом купцу, израђен Предлог уредбе о условима испоруке снабдевања електричном енергијом и Предлог уредбе о природном гасу. Најзначајнији пројекат је развој тржишта биомасе у Републици Србији, чија је укупна вредност 26,7 милиона еура. Финансирају се пројекати енергетске ефикасности у јавним зградама у општинама у укупној вредности вишој од 10 милиона евра. Енергетска ефикасност у зградама централне власти обухвата унапређење енергетске ефикасности у 28 од 56 зграда централне власти. Велики број пројеката у којима учествује Mинистрство, финансира се из фондова Европске уније. Усвојен је документ за подршку енергетици крајем 2022. године, као предуслов новчане помоћи у износу од 165 милиона евра кроз ИПА 2023. Битан пројекат је реконструкција Власинских хидроелектрана, за који су одобрена средства од 15 милиона евра. За Западну Србију је важан пројекат Трансбалкански коридор Обреновац – Бајина Башта за који је одобрено 90 милиона евра. У Извештају о раду Министарства детаљно је приказан велики број пројеката који су у току и који су од велике важности за стварање услова за даљи привредни развој и побољшање живота грађана Републике Србије.

Милан Мацура, помоћник министра за енергетску ефикасност, истакао је значај пројекта који се односи на енергетску ефикасност у општинама у Србији од донација Швајцарске Kонфедерације у износу од 10,6 милиона франака за реализацију 14 објеката у 4 локалне самоуправе (Крушевац, Параћин, Врбас и Ужице). Министарство је покренуло програм енергетске санације јавних објеката у којима је учествовало 38 јединица локалних самоуправа. Вредност пројекта је преко милијарду динара, од чега је Министарство преко Управе за подстицање енергетске ефикасности издвојило 687 милиона динара, а учешће локалних самоуправа је 436 милиона динара. Од 38 објеката завршено је 10 у четвртом кварталу 2022. године. У овој години се планира завршетак осталих 28 објеката, од чега је планирано 16 основних школа, 8 општинских зграда, 5 домова културе, 3 вртића, 2 факултета, 1 центар за социјални рад и 1 затворени базен у Обреновцу. Уштеде захваљујући енергетској ефикасности су преко 45%, у неким деловима и 70%. У четвртом кварталу, санирано је 3562 домаћинства кроз национални програм у 151 јединици локалне самоуправе.

У дискусији, народни посланици су поставили питања, изнели ставове и мишљења и дали предлоге и сугестије. Постављена су следећа питања:

-колико се повећала ефикасност реализацијом пројеката и колико је енергетски микс помогао када је у питању угаљ и стратегија смањења коришћења угља;

-на који начин реализација пројеката доприноси да се иде у корак са „Зеленом агендом“ када је у питању енергетска ефикасност;

-у којој је фази изградња гасног интерконектора са Бугарском;

-шта грађани добијају када ЕПС из јавног предузећа промени облик у акционарско друштво; да ли ће се задржати сигурност снабдевања када снабдевање преузму приватна лица; да ли ће електрична енергија, као и свака роба, ићи на тржиште и тржиште одређивати цену;

-да ли ће се формирати радна група за праћење почетка пробног рада кинеске компаније Линг Лонг у Зрењанину;

- чиме се поткрепљује чињеница да српска привреда трпи уколико се уведу санкције Русији;

- шта ће бити са новцем који је ребалансом буџета предвиђен за спас ЕПС-а;

- каква је стратегија што се тиче соларне енергетике и соларних панела;

- који су даљи кораци кад су у питању обновљиви извори енергије за домаћинства и привреду;

- колико смо новца потрошили на увоз угља у претходне три године;

- да ли ће Министарство пронаћи кривце који су оштетили државни буџет за више од 650 милиона еура;

- које количине електричне енергије се могу уштедети уколико сте енергетски ефикасни;

- ако се издају енергетске дозволе за инсталације које су мање од једног мегавата, да ли неко излази на терен и како се проверава проток електричне енергије.

Оцењено је да извештај о раду, као и пројекти, теже ка унапређењу у сектору енергетике, јер је држава уложила велики новац и средства за пројекте и произведена је већа количина електричне енергије. У области енергетске ефикасности 22,9 више енергије је произведено у 2021. у односу на 2020. годину. Држава је потписала пројекате у вредности од 767 милиона евра из ове области.

Изнето је и мишљење да држава продаје оно са чиме не зна да управља и да највећу одговорност сноси за енергетски сектор. Држава мора да направи амбијент да би привреда могла да функционише. Указано је на примедбе Секретаријата Енергетске заједнице у вези заштите животне средине. Држава је преузела велики терет што се тиче енергената да би обезбедила снабдевање енергентима и оно што је Уставом гарантовано. Када је реч о енергетској ефикасности од 45 % до 70 %, проценти се односе на онај рачун који сваки објекат за електричну енергију треба да плати. Треба да се води рачуна о енергетском систему као систему који је битан за безбедност ове земље. Наведено је да је ЕПС прошле године имао губитак 630 милиона евра и да је издвојено 600 милиона динара субвенција. Грешке које су начињене у претходном периоду коштају грађане Србије, до сада смо имали два повећања, а најављено је и треће за мај, а сва повећања утичу на пад животног стандарда наших грађана. Истакнуто је да најављено ново повећање ће изазвати нова поскупљења и повећење цена свих производа и услуга. Од Секретаријата Енергетске заједнице смо чули да постоје озбиљни финансијски проблеми у енергетском сектору. Истакнуто је да је угрожена стабилност електроенергетског сектора изазвала велики увоз струје уместо да у тренутку када имамо рекордну цену струје на тржишту да остваримо и рекордну добит ми смо имали огроман губитак.

Истакнуто је да цена струје у Србији је једна од најнижих у Европи и држава се залаже да ту цену за грађане одржи како не би утицала на животни стандард. До раста цена долази и због увезене инфлације, а због сукоба између Русије и Украјине. Република Србија треба да обезбеди грађанима да имају стабилно снабдевање електричном енергијом и стабилно снабдевање топлотном енергијом. У извештају Секретаријата Енергетске заједнице је наведено да је Србија успела да обезбеди стабилно снабдевање за становништво. За похвалу је рад Министарства јер се ставља акценат на обновљиве изворе енергије што је позитивно оцењено од стране Енергетске заједнице. Поред ветропарка у изградњи је први соларни парк у Србији. Подстиче се развој и предузетничка иницијатива да грађани Србије почну да се баве и производњом електричне енергије. У овој години за енергетску ефикасност је опредељено 767 милиона евра. Држава тренутно субвенционише куповину електричних аутомобила са 5000 евра. Оцењено је се се на тај начин субвенцинишу се они који имају новца, уместо да се покуша да се пређе граница енергетског сиромаштва да људи који немају новца дођу у позицију да штеде енергију и да мање плаћају рачуне. Оцењено је да се ESCO модел се показао као добар.

У одговору на питања, представници Министарства су изнели да је укупна вредност пројеката који се тренутно реализују и који су у плану у области енергетске ефикасности око 920 милиона евра. Након реализације ових пројеката годишње ће се остваривати уштеде од око 1000 гигават часова. Потрошња електричене енергије је у 2022. години била 5% мања у односу на потрошњу у 2021. години. Министарство ће у априлу објавити прве јавне позиве за стамбене заједнице које ће моћи да се пријаве да енергетски санирају фасадну изолацију и тиме направе огромне уштеде на потрошњи топлотне енергије на принципу јавног ESCO модела. У извештајном периоду октобар-децембар потписано је 100 уговора за субвенције за соларне електране, реализовано је 42 пројекта за мале соларне кућне електране. Држава субвенционише 50 % за једно домаћинство. Отплата једне инвестиције је од 4 до 5 година, а рачун ће бити за око 60 % мањи у сваком наредном месецу што ће допринети побољшању структуре потрошње електричне енергије. Тренутно се улаже у школе и покрећу нови програми за јавне објекте и уводе нове субвенције за соларне електране мањег капацитета на свим јавним објектима попут вртића, школа. У плану је и увођење субвенција за инсталацију соларних електрана у привреди као и у домаћинствима са неким нижим процентом субвенције. Министарство ће субвенцијама пратити и привреду и домаћинства и јавне објекте како кроз улагања у зелену енергију тако и у енергетску ефикасност, јер је добра свака мера коју држава предузима на пољу да се повећа проценат извора електричне енергије из обновљивих извора.

У дискусији су учествовали народни посланици мр Дејан Раденковић, др Александра Томић, Зоран Зечевић, Зоран Сандић, Миодраг Гавриловић, Далибор Јекић, др Зоран Томић, Небојша Зеленовић, као и Вељко Стаменковић и Милан Мацура.

Одбор је већином гласова (6 "за", 2 "уздржан“, 1 „није гласало“) прихватио Информацију о раду Министарства рударства и енергетике за период октобар-децембар 2022. године.

За известиоца Одбора на седници Народне скупштине одређен је мр Дејан Раденковић, председник Одбора.

Седница је закључена у 13 часова и 37 минута.

Седница је преношена у live stream-у и тонски снимана, а видео запис се налази на интернет страници Народне скупштине.

СЕКРЕТАР ПРЕДСЕДНИК

Александра Балаћ мр Дејан Раденковић